അസംമിസോറം അതിര്ത്തിയിലെ സ്കൂളിന് നേരെ ഗ്രനേഡ് ആക്രമണം സംഭവം സ്വാതന്ത്ര്യ ദിനത്തിന് മണിക്കൂറുകള് മുന്പ് ദിസ്പൂര് : അസംമിസോറം അതിര്ത്തിയിലെ സ്കൂളിന് നേരെ ഗ്രനേഡ് ആക്രമണം. മിസോറം അതിര്ത്തിയില് നിന്നും 2 കിലോമീറ്റര് ദൂരെയുള്ള കചുര്താലിലെ സാഹേബ്മാര എല്പി സ്കൂളിന് നേരെയാണ് ആക്രമണമുണ്ടായത്. കഴിഞ്ഞ ദിവസം രാത്രിയോടെയായിരുന്നു സംഭവം. ആക്രമണത്തില് ആര്ക്കും പരിക്കേറ്റിട്ടില്ലെന്ന് ഉദ്യോഗസ്ഥര് വ്യക്തമാക്കി. രാജ്യം 75ാം സ്വാതന്ത്ര്യ ദിനം ആഘോഷിക്കാന് മണിക്കൂറുകള് മാത്രം ബാക്കി നില്ക്കെയാണ് സ്കൂളിന് നേരെ ആക്രമണമുണ്ടായത്. മിസോറമില് നിന്നുള്ള അക്രമി സംഘം സ്കൂള് ആക്രമിച്ച് തകര്ത്തു എന്ന് ഹെയ്ലാക്കണ്ടി സൂപ്രണ്ട് ഗൗരവ് ഉപാദ്ധ്യ പറഞ്ഞു. ഗ്രനേഡ് ആക്രമണത്തില് സ്കൂളിന്റെ ഭാഗങ്ങള് പൊളിഞ്ഞുവീണു. എട്ട് മാസത്തിനിടെ ഇത് രണ്ടാമത്തെ തവണയാണ് പ്രദേശത്തെ സ്കൂളിന് നേരെ ആക്രമണമുണ്ടാകുന്നത്. കഴിഞ്ഞ ഫെബ്രുവരിയിലാണ് മുലിവാല ലോവര് പ്രൈമറി സ്കൂളില് ഗ്രനേഡ് ആക്രമണം നടന്നത്. തുടര്ന്ന് ആയിരത്തോളം കുടുംബങ്ങള് പ്രദേശത്ത് നിന്നും പലായനം ചെയ്തു. മിസോറമില് നിന്നും അസമിനെതിരെ നിരന്തരമായി ആക്രമണം നടക്കുന്നുണ്ടെന്നും സര്ക്കാര് കെട്ടിടങ്ങള് ആക്രമിച്ച് തകര്ക്കുന്നതിലൂടെ സാധാരണക്കാരെ ഇവര് ഭീഷണിപ്പെടുത്തുകയാണ് ചെയ്യുന്നത് എന്നും ഉദ്യോഗസ്ഥര് പറയുന്നു. സംഭവത്തില് അന്വേഷണം പുരോഗമിക്കുകയാണ്.